AZAL qiymətləri aşağı salır 
Avqustun 1-dən bütün istiqamətlər üzrə minimal cari ekonom-klass tariflərinə 20 faiz endirim tətbiq olunacaq
Azərbaycan Hava Yolları” Qapalı Səhmdar Cəmiyyəti (AZAL) aşağı büdcəli sərnişindaşıma xəttinin (lou-kost istiqamətlər), həmçinin aviaşirkətin bütün mövcud reysləri üzrə təyyarələrdə aşağı tarifli yerlərin yeni blokunun tətbiqinə başlayır. AZAL-ın mətbuat xidmətinin məlumatına görə, şirkət aşağıdakıistiqamətlər üzrə aşağı büdcəli sərnişindaşıma xəttini yaradacaq: - Bakı-Antalya-Bakı – bu ilin avqustundan başlayaraq həftədə 3 dəfə; - Bakı-İstanbul-Bakı – bu ilin sentyabrından başlayaraq hər gün 1 uçuş; - Bakı-Moskva-Bakı – bu ilin oktyabrından başlayaraq hər gün 2 uçuş; - Bakı-Dubay-Bakı – bu ilin oktyabrdan başlayaraq hər gün bir uçuş. Sadalanan istiqamətlərdə lou-kosterlər üçün səciyyəvi sayılan hava daşımalarının biznes-modeli də tətbiq olunacaq. Uçuşlar "Embraer" təyyarələri ilə həyata keçiriləcək. Bu istiqamətlər üzrə aşağı büdcəli sərnişindaşıma xətlərinin yekun satış qiyməti bir tərəfə 99 avrodan çox olmayacaq. Bundan əlavə, AZAL bütün mövcud reyslərində cari qiymətlərin azaldılmasına yönəlmiş yeni tarif siyasətinin tətbiq olunmasınaqərar verib. Bu tarif siyasəti yeni lou-kost istiqamətlərə şamil olunmayacaq. Beləliklə, bu ilin avqustun 1-dən etibarən AZAL-ın bütün istiqamətləri üzrə minimal cari ekonom-klass tariflərinə 20 faiz endirim tətbiq olunacaq. Bu tarif üzrə satılan biletlərin sayı təyyarədə yerlərin 30 faizini təşkil edəcək. Bu zaman sərnişinlər üçün bütün növ ekonom-klass xidmətləri saxlanılacaq.